AARHUS: Politiet betegner en 61-årig mand som cykelhader, efter han søndag morgen ødelagde en stribe cykler i Østergade og derefter blev anholdt.

Den 61-årige mand lod søndag morgen sit anstrengte forhold til tohjulede køretøjer gå ud over en lang række cykler på Frederiksgade og Østergade i Aarhus Midtby, skriver Østjyllands Politi i sin døgnrapport.

Manden var beruset og væltede og smed flere parkerede cykler til siden. Vreden gik også ud over nogle uskyldige skraldespande, og flere vidner tilkaldte politiet. En patrulje opdagede manden i færd med at vælte en cykel på Østergade og anholdt ham klokken 7.55. Den berusede mand fortalte, at han ikke kunne lide cykler. Han blev derefter anholdt og sigtet for at forstyrre den offentlige orden.